Aga vaeva ja tagasilööke olen oma tammedega tunda saanud küll. Esimene häda olid metskitsed, kes talvel "kärnerit tegid". Kõik sama aasta kasvud napsati ära ja seda peaaegu igal talvel. Natuke peletas neid Plantskyddiga pritsimine. Mõned taimed tuli aga uutega asendada. Selleks  ajaks olin kodus peenramaale tõrusid mulda torkinud ja tammetaimed olid omast käest võtta. Tõrud korjasin samalt taluõuelt, kus neli üle saja-aastast tammepuud mühamas, üks neist arvatavasti peaaegu paari sajandi vanune hiiglane. Seega on noored tammed praegu vanemate silma all sirgumas.